LAHJAKSI  SAATU

Paljon on kesän korvalla aiheita juhlaan; syntymäpäivät, valmistujaiset, ripille pääsy… Monet kodit ovat pesty sisältä ja päältä, kaapitkin, vaikka niihin tuskin kukaan ahtautuu juhlimaan, jokainen hylly ja pöytä on pyyhitty ja arjen ylimääräiset tavarat laitettu kaappeihin. Pihat ovat saaneet varastoista kalusteet ja puutarhoilta kesäkukkaset. Jokainen juhlan järjestäjä haluaa laittaa parastaan: juhlittavan ja vieraiden iloksi. Monet lahjat ovat vaihtaneet omistajaa. Kaupoissa on kierrelty ja kädentaitajat ovat ahkeroineet; ajatuksella, lämmöllä annettavaksi juhlivalle.

Juhlapäivä on erinomainen tilaisuus osoittaa juhlijalle, että hän on ihme ja suuri ilon aihe. Juhlahetkessä saa pysähtyä iloitsemaan juuri siitä hetkestä, iloitsemaan siitä, että olemme saaneet syntyä ja olemme tässä ja nyt. Samalla voi pysähtyä miettimään oman elämän merkitystä: mistä voin olla kiitollinen, miten elämänkokemus kantaa ja mistä ammennan voimaa sekä mitä toivon tulevaisuudelta.

”Tartu hetkeen” on vanha neuvo. Joskus on hyvä antaa menneen mennä ja jättää taakseen, myös omassa mielessä. Jokaisella on takana iloja ja suruja. Menneisiin kokemuksiimme perustuu tapamme suhtautua elämään, tapamme selviytyä ja löytää uusia ratkaisuja. Tasapaino menneen kanssa ja toivo tulevasta antavat voimaa.

Elämä on lahja, suuri lahja, Jumalalta saatu.  ”Sinun silmäsi näkivät minut jo idullani, sinun kirjaasi on kaikki kirjoitettu. Ennen kuin olin elänyt päivääkään, olivat kaikki päiväni jo luodut.” (Ps. 139:16) Tämä psalmi kantaa huolen ja arjen painamia ihmisiä; tieto siitä, että Jumala, kaikkivaltias Isä on laittanut päivilleni määrän ja tietää etukäteen, mitä on tuleva. Tänäänkin saa kiittää elämän lahjasta ja turvata Isään.

Jaan tähän Päivi Kettusen sanoittaman rukouksen meille yhteiseksi matkaevääksi:
Isä, tänään kiitän ihmisistä.
Kiitän lempeistä ihmisistä, jotka katsovat hyväksyvästi.
Kiitän sydämellisistä ihmisistä, joista huokuu lämpö ja rakkaus.
Kiitän kannustavista ihmisistä, joiden lähellä on aina hyvä olla.
Kiitän lapsen lailla luottavista, jotka halaavat rukouksillaan.
Isä, kiitän tänään ihmisistä.

Siunaa meidän päivämme, Jumala ja tee meistä siunaus toisillemme.
Anna meille lempeä sydän, jotta voisimme huomata sen, mistä voimme kiittää ja iloita. Vahvista meitä läsnäolollasi ja täytä sydän rakkaudellasi.
Anna meille rakkauden silmät, jotka haluavat nähdä hyvän toisissa. Anna suuhun lämpimät sanat, joilla voimme rohkaista ja lohduttaa. Vahvista meitä läsnäolollasi ja täytä sydän rakkaudellasi.
Siunaa meidän päivämme, Jumala, ja tee meistä siunaus toisillemme. Aamen.

